मोदी को जय बंगाल लिखे 10 हजार कार्ड भेजे गए, कोलकाता में तृणमूल कार्यकर्ता की गोली मारकर हत्या

मृतक निर्मल कुंडु तृणमूल के वार्ड अध्यक्ष थे।

कोलकाता. पश्चिम बंगाल में मंगलवार रात बाइक सवार तीन अज्ञात हमलावरों ने तृणमूल कांग्रेस के एक कार्यकर्ता को गोली मारकर हत्या कर दी। घटना राजधानी कोलकाता के दमदम इलाके में हुई। पुलिस के मुताबिक, मृतक निर्मल कुंडु तृणमूल के वार्ड अध्यक्ष थे। इसी दिन दमदम पोस्ट ऑफिस से तृणमूल कार्यकर्ताओं ने प्रधानमंत्री नरेंद्र मोदी को जय बंगाल, जय हिंद और वंदे मातरम् लिखे करीब 10 हजार कार्ड भेजे थे। स्थानीय तृणमूल नेता विधान विश्वास ने भाजपा समर्थकों पर हत्या का आरोप लगाया है। पुलिस ने मामले में सीसीटीवी फुटेज की मदद से दो संदिग्धों को गिरफ्तार किया है।

न्यूज एजेंसी के मुताबिक, तृणमूल कार्यकर्ताओं ने मोदी को 10 लाख कार्ड भेजे हैं। इन्हें दमदम पोस्ट ऑफिस से दिल्ली के 7, लोक कल्याण मार्ग स्थित प्रधानमंत्री आवास के पते पर पोस्ट किया गया है। दक्षिण दमदम नगर निगम के अध्यक्ष डी बनर्जी ने कहा कि कार्यकर्ताओं ने बड़ी संख्या में पार्टी की ताकत दिखाई है। दूसरी ओर, भाजपा ने भी मुख्यमंत्री और तृणमूल सुप्रीमो ममता बनर्जी को जय श्रीराम लिखे 10 लाख कार्ड भेजने की तैयारी कर ली है।

बर्दवान में भाजपा-तृणमूल कार्यकर्ताओं के बीच झड़प

इससे पहले मंगलवार शाम को बर्दवान में भाजपा और तृणमूल कार्यकर्ताओं के बीच झड़प हुई। कई घरों और दुकानों में आगजनी की गई। बताया जा रहा है कि चुनाव में भाजपा की जीत के बाद बर्दवान में पार्टी कार्यकर्ता मिठाई बांट रहे थे। तभी तृणमूल कार्यकर्ताओं से उनकी झड़प हो गई। भाजपा नेताओं का आरोप है कि हिंसा ममता बनर्जी के कार्यकर्ताओं ने की।